**2-БОБ: “ШОН-ШАРАФ” ДАВЛАТ МУЗЕЙИ**

**МАШҒУЛОТ 4: Иккинчи жаҳон уруши йилларида Ўзбекистон Давлат хавфсизлик идоралари ва ички ишлар ходимларининг фаолияти. Ўзбек жангчиларининг мукофотланиши. Улар урушдан қайтмадилар. Ўзбекистонлик жангчиларнинг совет-япон урушидаги иштироки. Фронт хатлари**. **Ўзбекистонлик аёлларнинг жанг майдонларидаги жасорати.**

**4.1.Иккинчи жаҳон уруши йилларида Ўзбекистон Давлат хавфсизлик идоралари ходимларининг фаолияти**

(2 *слайд жанг майдони*) Иккинчи жаҳон уруши йилларида давлат хавфсизлиги халқ комиссарлиги (НКГБ) таркибида хавфсизлик органлари фаолият юритган. Кейинчалик улар Давлат хавфсизлик вазирлиги (МГБ) бўлиб, ажралиб чиқиб, мамлакат ташқариси ва ичкарисида чет эл жосус ва айғоқчиларига қарши аёвсиз кураш олиб боришган.

Разведка ва контрразведка фаолиятида кўплаб Ўзбекистонлик ҳарбийлар қаҳрамонлик намуналарини кўрсатиб, душман эгаллаган ҳудудларда разведка ишларини олиб борган ва мамлакат ичкарисида эса, “СМЕРШ” (жосусларга ўлим) таркибида мамлакатимизга диверсион операциялар амалга ошириш учун юборилган жосус ва айғоқчиларни зарарсизлантириш ишлари билан шуғулланишган.

(3 *слайд музей экспозицияси*) Улар бевосита фронтдаги жанговар ҳаракатларда иштирок этишмасада, бажараётган жанговар вазифалари фронтдаги ҳолатдан қолишмас эди. 2 минг нафардан ортиқ оператив ходимлар ўз хоҳишларига кўра ҳаракатдаги Совет армияси сафида фашистларга қарши жанг қилдилар. Улар фронтда ўзларининг бевосита вазифаларини бажариш билан бир қаторда командирлари ҳалок бўлган рота ва батальонларни бошқардилар.

**Ўзбекистон хавфсизлик идоралари разведкачилари**

(4 *слайд* ***“СМЕРШ”)***Хавфсизлик органларига бағишланган экспозицияда Иккинчи жаҳон уруши даврида фаолият юритган полковник Исаев Аҳмад Мирзаевич, полковник Телагаев Георгий Василевич, полковник Вартанов Всеволод Григоревич, подполковник Мансуров Айнулла Иложетдинович, Аюпов Абдулхайларнинг фотосуратлари ҳамда подполковник Юсупов Хайдарга тегишли орден, медаллар ва уларнинг гувоҳномалари, ташаккурномалар жой олган.

Витринада жой олган Иккинчи жаҳон урушидаги хавфсизлик ходимлари жасоратига бағишланган “Добрий след на земле” китоби улар фаолияти ҳақида тўлақонли ҳикоя қилиб беради.

“СМЕРШ” ходимларининг асосий вазифалари душман жосусларини аниқлаш, зарарсизлантириб, ҳибсга олишдан иборат бўлган. Иккинчи жаҳон уруши йилларида ватандошларимиз подполковник Алимов Мирзамурод, подполковник Ихсанов Борис Идрисович, подполковник Демиков Лев Владимирович, майор Куст Григорий Василевич, майор Недавний Иван Максимович, катта лейтенант Рахматуллаев Самиғ, лейтенант Акилов Асад Акилович, старшина Умаржанов Талиплар хавфсизлик органларининг жасур жангчилари ҳисобланган.

**4.2.** **ИККИНЧИ ЖАҲОН УРУШИ ЙИЛЛАРИДА ИЧКИ ИШЛАР ХОДИМЛАРИНИНГ ФАОЛИЯТИ**

**(Слайд 5. ИИ ходимлари)** Собиқ Совет Иттифоқи даврида ҳам ички ишлар органлари (дастлаб “ишчи-деҳқон милицияси” деб юритилган)нинг фаолияти жамоат хавфсизлиги ҳамда жиноятчиликка қарши курашиш билан бир қаторда, ҳудудда совет тузумини ўрнатиш ва унинг ғояларини янада мустаҳкамлашга қаратилган. Марказдан келган бу борадаги топшириқларни ўз вақтида ва бекаму-кўст бажаришга интилган.

Урушнинг дастлабки кунлариданоқ республика милициясининг кўплаб ходимлари кўнгилли равишда ҳаракатдаги армия сафига қўшилдилар. Хусусан, уруш бошланган илк ойларда Ўзбекистон ССР Ички ишлар халқ комиссарлигининг буйруғи асосида Республика бўйича раҳбарлик лавозимларида фаолият юритаётган ходимлардан 57 нафари тезкор равишда Қизил армия сафларига юборилди.

Улардан ташқари Тошкент милиция мактаби тингловчиларининг 60 фоизи, командир-ўқитувчиларининг 30 фоизи, Самарқанд милиция органлари ходимларидан   
1489 киши, Тошкент темир йўли милицияси бўлимининг 204 нафар энг яхши ходимлари ўзбек миллий дивизияси, шунингдек генерал Панфилов дивизияси сафида жангга кирдилар.

**(Слайд 6. ИИ ходимлари)**  Уруш йилларида 4 500 га яқин мард, жасур, ватанпарвар ички ишлар ходимлари фронтга сафарбар этилган. Мингдан ортиғи жанг майдонларида кўрсатган жасорати ва қаҳрамонликлари учун орден ва медаллар билан тақдирланганлар. Ўзбекистонлик ички ишлар ходимлари фронт ортида жамоат тартибини сақлаш ва хавфсизлигини таъминлаш вазифаларини бажариш билан бирга, айғоқчилар ва хоинларга қарши кураш олиб бориш,ҳарбий жиноятчиларни рўйхатга олиш, ҳарбий буйруқларни ўз вақтида бажарилишини назорат қилиш ва бошқа вазифаларни бажариб келган

**4.3. ЎЗБЕК ЖАНГЧИЛАРИНИНГ МУКОФОТЛАНИШИ *( 7 Слайд Ўзбек жангчиларининг мукофотланиши)***

***( 8 Слайд Ўзбек жангчиларининг мукофотланиши)***

Ўзбекистонлик 120 мингдан зиёд аскар ва офитсер жанг майдонларидаги жасорати учун жанговар орден ва медаллар билан мукофотланган.

301 дан ортиқ Ўзбекистонлик жангчилар Совет Иттифоқи Қаҳрамони унвонига эга бўлишди. ***Ўзбекистонлик 70 та жангчи “Шухрат” орденининг учала даражаси билан тақдирланди.***

***(9 Слайд медаллар)***

Жумладан**: “Москва мудофааси учун” медали билан – 1753 киши;**

**“Сталинград мудофааси учун” медали билан – 2 738 киши;**

**“Кавказ мудофааси учун” медали билан – 2 924 киши;**

**“Ленинград мудофааси учун” медали билан – 1 382 киши;**

**“Севастопол мудофаа учун” медали билан – 124 киши;**

**“Днепрни кечиб ўтиш” медали билан 100 дан зиёд киши;**

**“Одесса мудофааси учун” медали билан – 84 киши;**

**“Будапештни озод қилганлиги учун” медали билан – 2 430 киши;**

**“Венани озод қилганлиги учун” медали билан – 2 000 киши мукофотланди.**

Шунингдек, Италия, Англия, Франсия, Югославия, Полша, Чехославакия, Венгрия каби мамлакатларининг орденлари билан тақдирланган ҳамюртларимиз бир неча минг кишини ташкил этади.

**( 10 Слайд) 4.4. УЛАР УРУШДАН ҚАЙТМАДИЛАР**

Ўзбек халқи вакиллари шундай қийин, ҳатто ўлим хавф солиб турган вазиятда ҳам ўзларининг мардлик ва жасорат, ғурур, сабр-тоқат, инсонпарварлик, каби фазилатларини йўқотмадилар. Голландиянинг Амерсфорт конслагерида бўлиб ўтган воқеа бунинг яққол мисоли бўла олади:

Голландияда жойлашганерсфорт конслагерига 850 дан ошиқ асир олинган Совет аскарлари олиб келинади. Этник камситиш ва орийлар ирқини тозалигини исботлаш мақсадида, фашистларнинг мафкура бўлими филъм суратга олишни режалаштиришади.

Шу мақсадда улар ўзбек миллатига мансуб бўлган 101 асирни қийноқларга солишади, бир неча кун оч ушлаб, уларга нон бергандан сўнг бир-бирларини талашларини суръатга олишмоқчи бўлади. Лекин ўзбек асирлари ўзларининг юксак аҳлоқий ва олийжаноблик фазилатларини кўрсатиб, сим қўра орқали уларга ташланган нонни бир-бирлари билан талашмайдилар. Уларнинг энг ёши ерга тушган нонни қўлига олади уч марта ўпиб пешонасига суради. Шундан сўнг улар доира шаклида ерга ўтирадилар ва нонни тенг бўлишиб истеъмол қилишади. Шундан сўнг дуо қилган ҳолда ўрниларидан туришади. Уларнинг ўлим хавфи бўлган тақдирда ҳам матонатлилиги ва шахсий ахлоқий фазилатлари ҳамма нарсадан устун турушини атрофдагиларга намоён қилишади.

*(11 слайд )* Бундан ғазабланган фашистлар германиясининг мафкура бўлими бошлиғи Ёзеф Геббелъс уларни вахшиёна жазолаш ва калтаклашни буюради. 1942 йилнинг апрелигача улардан 77 таси тирик қолишади. Тирик қолганлари немис қўмондонларининг буйруғи билан ўрмонга олиб бориб отиб ташланади...

*(12 слайд )*Урушда ўзбекистонлик аскарлардан 150 минг нафари асир тушган,   
50 минг аскар конслагерларда вафот этган, 133 мингга яқин ватандошимиз бедарак кетган.

Ибрагимов Ваҳоб Абдураҳмонович 1922 йил 15 мартда Тошкетда туғилган. 19 ёшида кўнгилли бўлиб армия сафига кетган. Қисқа муддатда сержантлар мактабини тугатиб, фронтга кетган.

1942 йил, Харъков учун бўлган шиддатли жангларнинг бирида, сержант Ибрагимов қаттиқ жароҳатланиб, асирга тушган.

Асирга тушганлар гуруҳини Германияга олиб кетиб, Берлин яқинидаги кулбага жойлаштиришган. Фашистлар уни ўз қасамёдини қабул қилишга мажбур этишди ва рад жавобини олгандан сўнг, қаттиқ калтаклаб, бошқа лагеръга жўнатишди.

Оёғидан олган жароҳат туфайли суякларининг йиринглашига қарамай, лагердан қочишга қарор қилди, лекин қўлга тушди ва кучли дўппосланиб, Берлин яқинидаги «Заксенхаузен» конслагерига жойлаштирилди.

«Заксенхаузен» том маънода байналминал лагеръ бўлиб, у ерда чех, рус, поляк, франсуз, норвег ва бошқа миллат ва халқлар вакиллари бор эди. Улар ватандошимизни «кляйне монгол» - «кичкина монгол» номи билан атаб, унга ҳар томонлама ёрдам беришарди.

*(13 слайд )*Лагерда қаҳрамонимиз бир умрлик дўст орттирди.У 65633 рақамли маҳбус Фредерик Бергстрем эди. Бир кун Фредерик Ваҳобнинг ёнига келиб, ўзини таништиради ва унга печенъе, балиқ ҳамда тамаки солинган қутини беради. Бу унга нафақат моддий ёрдамни, балки руҳий қўллаб қувватлашни англатар эди.

Фредерик касал бўлиб, нонни ютолмай қолганда, Ваҳоб унга чайнаб ютишига ёрдам берар эди.

Лагерда уч ойдан ортиқ касал бўлган махбусларни газ камераларида ёқиш тўғрисидаги қонун мавжуд эди. Ваҳоб уч ой давомида жароҳатлари туфайли юролмай қолган эди. Лагерда ҳужжатларни юритувчи вазифасида ишлаётган Фредерик дўсти Ваҳобнинг ҳужжатларидаги саналарни сохталаштириб, унинг ҳаётини сақлаб қолди.

*(14 слайд )*

1945 йилнинг баҳорида бомбаларнинг портлашлари остида улар айрилишди. Фредерик шимолга жўнаб кетди, Ваҳоб эса бошқа томонга, иккови ҳам ўлимга маҳкум этилганлар қаторига тушган эдилар. Лекин тақдир уларни 1954 йилнинг кузида Тошкенда учраштирди.

Ибрагимов Ваҳоб 21.11.1996 йилда Тошкентда вафот этган.

**4.5. ЎЗБЕКИСТОНЛИК ЖАНГЧИЛАРНИНГ СОВЕТ-ЯПОН УРУШИДАГИ ИШТИРОКЛАРИ**

*(15 Слайд. Карта)* Совет-герман уруши Европада ғалаба билан тугади. Халқ тинчлик даври вазифаларини ҳал этишга киришиши мумкин эди. Лекин Узоқ Шарқда ва Тинч океанида ҳали ҳам уруш алангаси ёниб турар эди. Тезлик билан бу алангани ўчириш ва инсоният учун узоқ кутилган тинчликни таъминлаш талаб қилинар эди.

Ўзининг иттифоқчилик мажбуриятларини бажариб, Иккинчи жаҳон урушини тезроқ тугатиш ва Жанубий-Шарқий Осиё халқларини уруш азоб-уқубатларидан қутқариш ҳамда Узоқ Шарқ чегараларида хавфсизликни таъминлаш учун, Совет Иттифоқи Япония милитаристларига қарши урушга кирди.

*(16 Слайд. Фронт қўмондонлари)* Урушга киришишдан олдин Европа ҳарбий-ҳаракатлар майдонларидан Узоқ Шарққа қўшин, ҳарбий техника, ўқ-дорилар, озиқ-овқатлар ва керакли бўлган барча воситалар кўчириб келтирилди. Узоқ Шарқ чегаралари бўйидаги мавжуд бирлашмалар негизида 1- ва 2- Узоқ Шарқ фронтлари ва Монголия ҳудудида Байколорти (Забайкале) фронтлари ташкил қилинди.

1945 йил 8 августда Совет ҳукумати - ўзини Япония билан уруш ҳолатида деб эълон қилди ва 9 августга ўтар кечаси совет қўшинларининг ҳужуми бошланди.

Пухта тайёрланиб тезкорлик билан ўтказилган ҳужумкор операция давомида Манжуриядаги японларнинг Квантун армияси тор-мор этилди.

*(17 Слайд. Капитуляция актини имзолаш)* 1945 йил 2-сентябрда Япон денгизида, Америка ҳарбий кемасида Япония қўмондонлиги мағлубиятини тан олиб капитулясия актига имзо чекди. Шу тариқа фашистлар Германияси томонидан ёндирилган ва 70 миллионга яқин кишининг ҳаётига зомин бўлган Иккинчи жаҳон уруши аланганси сўндирилди.

*(18 Слайд. Жанг лавҳалари)* 1941-1945 йиллардаги барча жанговар ҳаркатларда – 1941 йил июнидаги чегара жангларидан ва Брест қалъасининг қаҳрамонлик мудофаасидан то Берлинни ишғол қилиш ва Прагани озод этишгача Ўзбекистон фуқаролари фаол иштирок этдилар. Шунингдек, Узоқ Шарқда Германиянинг иттифоқчиси ҳисобланган Япония милитаристларига қарши курашда ҳам ҳамюртларимиз қаҳрамонона жанг қилдилар.

Жангларда Самарқандлик тиббий хизмат майори Зокиржон Умаров 2-Узоқ Шарқ фронти таркибидаги муҳандислик баталони врачи лавозимида хизмат қилиб, ярадорларга юқори самарали тиббий хизмат кўрсатишни ташкил қилган.

Фарғоналик миномёт батареяси командири капитан Ғани Абдуллаев ўз батареясини моҳирлик билан бошқариб япон қўшинларига қақшатқич зарбалар берган. Юқорида номлари келтирилган ҳар иккала ҳамюртларимиз ҳам Қизил Юлдуз ва 2-даражали Ватан уруши орденлари ва “Япония устидан қозонилган ғалаба учун” медали ва кўпгина мукофотлар билан тақдирланганлар.

Европа ҳарбий ҳаракат майдонларида “Қизил юлдуз”, 2-даражали Ватан уруши орденлари ва “Жасорати учун”, “Жанговар хизматлари учун”, “Кавказ мудофааси учун”, “Белградни озод қилгани учун”, “Венани ишғол қилганлиги учун” , “Будапештни ишғол қилгани учун” медаллари билан тақдирланган андижонлик тажрибали жангчи гвардиячи старшина Юсуп Маматқулов японларга қарши кўрсатган жасорати ва матонати учун Совет иттифоқи қаҳрамони унвонига тақдим қилинган эди. Аммо штаблардаги бюрократчилик натижасида Олтин юлдуз ўрнига унга Қизил Байроқ ордени берилди.

*(19 Слайд. Подводная лодка)* Щ-137 сув ости кемаси торпедачиси Тинч океан флотчиси катта старшина Билол Қудратов Жанубий Сахалин ва Курил оролларини ҳамда Хитой ва Корея қирғоқбўйларини японлардан тозалашда ўзининг катта ҳиссасини қўшди, хизматлари учун “Ушаков медали” билан тақдирланди.

Юзлаб ўзбекистонликлар япон милитаристларига қарши мардонавор жанг қилиб, уларнинг кўпчилиги орден ва медаллар билан тақдирланганлар, улардан биз старшина Мулла-Ахмад Каримовни, гвардиячи катта сержантлар Юнус Юсуповни, Азиз Ахмеджоновни, Темир Хидировни сержантлар Мамад Орзикуловни, Очил Худойбердиевни ва эфрейторлар Бекназар Норматовни, Мамад Бакиров ва бошқаларни тилга олишимиз мумкин. Ўзбекистонлик йигитлар билан бирга юртимизнинг қизлари ҳам Японияга қарши урушда иштирок этганлар, биз фахр билан тиббий хизмат лейтенанти "Жанговар хизматлари учун" медали соҳибаси Хакима Ўроқбековани номини тилга олишимиз мумкин.

Шу тариқа ўзбекистонлик жангчилар Иккинчи жаҳон урушининг барча даврларида, шу жумладан унинг сўнгги даврида япон қўшинларини тор-мор қилишда, Жанубий Сахалинни, Курил оролларини Шимолий шарқий Хитой ва Шимолий Кореяни босқинчилардан озод этишда матонат билан жанг қилганлар, ўз ҳарбий мажбуриятларини шараф билан адо этганлар.

Ўзбекистонлик жангчилар Квантун армиясини тор-мор келтиришда ўзларининг катта ҳиссаларини қўшдилар. Улар Узоқ Шарқ ҳудудидаги барча жангларда фаол қатнашдилар. Масалан, Қизил Байроқли 22- ўқчи дивизияси 246-ўқчи полки 3-ўқчи баталонидан кичик сержант Холдоров жангда аниқ ҳаракат қилиб,13 нафар япон аскарини эр тишлатди. Аргун дарёсини кечиб ўтишда ушбу дивизия жангчиларидан Ғофуров алоҳида ўрнак кўрсатиб, душман ДЗОТини эр билан яксон қилди.

*(20 Слайд. Жангчилар)* Японияга қарши жангларда ҳам юртларимиз юксак жанговар фаоллик ва ўз ҳарбий маҳоратларини намойиш қилдилар. Улар орасида генерал-майор Трушин, подполковник Зокиров, капитан Калинин, лейтенантлар Н. Латипов, А.А. Каримов, Ф.Каримов, кичик лейтенант У.Дониёров, жангчилар А. Шосалов, А.Рахимбердиев, С.Назаров, А.Норматов, Ж.Халилов, К.Турдибеков П. Рисматов, катта сержантлар Ш.Собиров, В.Зеленский, эфрейтор У.Асанов, санитар эшматов ва Ўзбекистоннинг бошқа жасур ўғлонлари бор эди.

(21 слайд. Медал ва медал гувоҳномалари) СССР Олий Совети Президиумининг 1945 йил 30 сентябрдаги қарори билан таъсис этилган “Япония устидан қозонилган ғалаба учун” медали билан кўплаб ватандошларимиз муносиб тақдирланганлар.

*(слайд 22 )* Шундай қилиб, Ўзбекистон жангчилари Германия фашизми ва Япония милитаризми устидан қозонилган ғалабага, Европа ва Осиё халқларини озод қилишга муносиб ҳисса қўшдилар. Ўзбекистонликларнинг жангларда кўрсатган жасорати Иккинчи Жаҳон Уруши ғолибона якунланишининг муҳим таркибий қисми бўлди.

*(слайд 23 )* **4.6.****ФРОНТ ХАТЛАРИ**

*“слайд 24 ”* “Шон-шараф” давлат музейида Иккинчи жаҳон уриши даврида аскарлар томонидан ёзилган хатларнинг ноёб нусхалари жамланган. Экспозиция икки қисмга ажратилган. Экспозициянинг ўнг қисмида фронтдан келган хатлар жой олган.

Уларни қанчалар кутишган.... Уруш давридаги хатлар ўша даврдаги хотираларни ўзида мужассам этади. Ушбу хатлар ўз ичига уруш хақидаги қисқа ҳикояларни, шеърларни, сарғайган фотосуратларни, жаговар варақа бўлакларини, ўз яқинларига ёзилган севги изхорлари ва урушдан кейинги бахт тўғрисидаги орзуларни ўз ичига олган. Кўплаб оилалар ушбу ота ва боболарининг мактубларини қимматбаҳо мерос сифатида сақлаб келишган.

*“слайд 25”*Фронтдан келган мактублар аксариятнинг ўз яқин инсонлари “ХАЁТ!!!” эканлигидан хабар берувчи ягона восита бўлиб хизмат қилган. Тарихнинг энг қонли урушларидан бири бўлган Иккинчи жаҳон уруши ҳақида кўплаб асарлар, китоблар ва ҳикоялар ёзилган лекин буларнинг ҳеч бири уруш йилларида ёзиладиган мактублар каби бизнинг юракларимизни чуқур изтиробга сола олмайди ва уруш дахшатлари ҳақида чуқур ўйлашга мажбур қила олмайди.

*“слайд 26”*Витринанинг чап томонида Иккинчи жаҳон урушининг энг дахшатли ҳужжатларидан бири “4-формали хабарнома” лари жойлаштирилган.Одатда “4-формали хабарнома” хақида гапиришни хеч ким ёқтирмасди, чунки бу хабарнома “Ҳарбий хизматчининг расман ўлми хақида” эди.

*“слайд 27”*Урушнинг дастлабки кунларида ўлим хабарномалари оддий фронт мактублари каби уч бурчак кўринишда келар эди. Шунинг учун уларни оддий мактублардан ажратиб олиш қийин эди, фақатгина нотаниш имзогина одамларни сергак тортишга мажбур қилар эди. Ушбу учбурчак шаклидаги мактуб очиб ўқилгандагина унинг қандай дахшатли хабар эканлиги маълум бўлар эди.

*(слайд 28)*  **4.7. ЎЗБЕКИСТОНЛИК АЁЛЛАРНИНГ ЖАНГ МАЙДОНЛАРИДАГИ ЖАСОРАТИ**

**“Ғалаба боғи”** ёдгорлик мажмуаси ва **“Шон-шараф”** давлат музейи экспозициясидан жой олган Ўзбекистонлик аёлларнинг уруш йилларидаги жасорати деб номланган бўлиб, ушбу бўлим Ўзбекистонлик аёлларнинг уруш йилларидаги жасорати хақида маълумотлар беради. Мазкур бўлимда фронт ва фронт ортида фидокорона хизмат кўрсатган аёлларга бағишланган.

Урушда меҳнат фронтидаги асосий қийинчилик фронт орқасида қолган хотин-қизлар, вояга етмаган ёшлар, қўлига қурол ушлашга қодир бўлмаган қариялар зиммасига тушди. Улар ғалаба учун зарур бўлган ҳамма нарсани фронтга етказиб берибгина қолмай, ўзлари шинел кийиб жангга ҳам отландилар.

Урушнинг дастлабки кунларидан хотин-қизлар ихтиёрий равишда жанг майдонларига юборишни сўраб, ҳарбий комиссарликларга ариза бера бошлаганлар. Бунга мисол тариқасида Самарқанд вилоятидан қуйидаги далилларни келтириш мумкин: вилоят бўйича 1941-йил 22-июндан

*(слайд 29)* 4-августгача фронтга жўнатишни сўраб ариза берганлар сони 2 988 киши эди. Шулардан 613 нафари хотин-қизлар бўлган. Республикамизнинг ҳамма вилоятларида ҳам худди шу хилдаги далилларга дуч келамиз. Бироқ ҳарбий комиссарликлардан қизларимизнинг кўпчилиги рад жавобни олдилар, сабаби фронт орқасида ҳам ғалаба учун меҳнат қилиш асосан хотин-қизлар зиммасида эди. Шунга қарамай, Ўзбекистондан 4 555 нафар қизлар бевосита жанг майдонларида бўлиб, ғалабага катта улуш қўшдилар.

*(слайд 30)* Иккинчи жаҳон урушида 200 минг шифокор, 500 мингга яқин тиббиёт ҳамшираси қатнашган. Улар даҳшатли бомбалар ва тинмай ёғилиб турган ўқларга қарамай чидам ва матонат, шифокорларга хос олийжаноблик билан инсонларни ўлимдан қутқариб қолиш учун жонбозлик кўрсатдилар. Шулардан 4 мингдан ортиғи (3 000 нафар шифокор, 1 000 нафар тиббиёт ҳамшираси) ўзбекистонлик шифокорлар эди. Улар ёрдамида қанчадан-қанча ярадор ва бемор аскар ва офитсерлар қайтадан жанговар сафга туриб, ўз бурчларини бажарди.

*(слайд 31)*Уруш йилларида Москва бўсағаларида, қамалда қолган Ленинград, Сталинград остоналарида, Украина, Белоруссия фронтларида, Кавказ орти, Полша, Чехословакия, Венгрия ва бошқа давлатларда ҳар бир қарич ер учун жанг олиб борган йигитларимиз қаторида Ўзбекистон хотин-қизлари ҳам бор эди. Улардан баъзилари ҳалок бўлиб, жанггоҳларда қолиб кетдилар. Шулардан бири ихтиёрий равишда фронтга шифокор бўлиб кетган Умри Умаровадир.

Уруш қатнашчиси бўлган О.Санфирова, Е.Стемпковская, Н.Иброҳимова, А.Мукаррамова, Ф.Рамазонова, опа-сингил Ғиёсовалар, З.Ғаниева, Р.Алимова, А.Қаландарова, М.Самадова, М.Саиджонова, С. Давронова, Я. Раҳматова, У.Шокирова, М. Омонова, С. Рўзиева, С.Камолова, Х.Усмонова, С.Мажидова, А.Муҳаррамова, Ф.Рамазонова, З.Полвонова, Г.Муҳаммаджонова, З.Ҳасанова, Ш.Каримова, Ш.Аҳмедова, С.Саидова, М.Хотмулина, О.Зубарева, М.Умархўжаева, В.Захарова, э.Нахейман, Р.Иброхимова, М.Ешонхужаева, Р.Муминова, С.Кубланова, А.Пихтеева ва шунга ўхшаш кўплаб марди-майдон қизлар исм-шарифларини келтириш мумкин.

*(слайд 32 )*Уларнинг аксарияти шифокорлар, разведкачилар, алоқачилар, ўқчилар сифатида хизмат қилишган. Шифокорлар ҳарбий бир кеча-кундузда 200 дан ортиқ ярадорнинг дардига даво берган бўлса, ҳамширалар ўзларидан оғирроқ ярадор ва беморларни жанг майдонидан олиб чиқардилар, алоқачи-радист қизларимиз ўз вақтида қўмондонликка хабар йўллаб, жангчиларимизнинг ғалабага эришишига кўмаклашардилар.

*(слайд 33)* **Зебо Ғаниева**. Иккинчи жаҳон уруши бошланган кунларда Зебохон Москвадаги Давлат театршунослик институтида таҳсил олар эди. Зебохон ўз орзуларидан воз кечиб душманга қарши жангга отланди. Дастлаб у тиббий ҳамшира сифатида қўшинларимизга кўмак берди. Аммо бу касбда узоқ ишламади. Ундаги жасоратни, ҳар қандай оғир шароитда ҳам ўзини йўқотмаслик сингари сифатни кўрган қўмондонлик Зебога миномётчилар сафида бўлишни таклиф қилди. У вазифани яхши ўзлаштириб олгач, пулемётчилар, кейинроқ эса разведкачилар сафига юборилди. Москва мудофааси учун бўлган жангларда Зебо Ғаниева жасорат намуналарини кўрсатиб, 28 фашист газандаларини ер тишлатди, уруш давомида эса 129 фашистни йўқ қилган. У мардлиги ва жасорати учун “Қизил Байроқ” ордени билан мукофотланди. Афсуски, ғалабага яқин қолганда Зебо Ғаниева оғир жароҳатланди. Снаряднинг парчалари унинг кўп жойини яралаган, оёғини мажақлаб ташлаган эди. Дала госпиталида уни операция қилдилар. Шундан сўнг жонажон Ўзбекистонга қайтди.

*(слайд 34)* **Роза Иброҳимова.** Ўзбек халқининг жасур қизларидан Роза Иброҳимова Хоразм вилоятида таваллуд топган. Маъшум Иккинчи жаҳон уруши бошланиши унинг тиббиёт ходими бўлиш орзусини амалга оширишга йўл қўймади. Радистлик курсларини тамомлагандан сўнг 1943-йили фронтга жўнаб кетди. 1944-йилнинг баҳорида артиллерия зарбаларини йўналтириш учун олдинга ҳаракатланаётган танкка жойлашади. Жанг бошланиши билан душман снаряди уларнинг бошқарувидаги танкка келиб тегади. Экипаж командирининг буйруғи билан ҳамма танкни тарк эта бошлайди. Роза биринчилардан бўлиб тарк этади, аммо экипаж командири яраланиб танкдан чиқа олмаётган бир вақтда, Роза унга ёрдамга шошилиб танкдан олиб чиқади. Навбатдаги снаряд келиб портлаши билан у яраланган командирни ўз танаси билан ёпиб қолади ва ўзи ҳам яраланади. Роза Иброҳимова бу қаҳрамонлиги учун “Жасорати учун” медали билан мукофотланган. Роза Иброҳимова матонат билан ғалабагача фашизмга қарши курашди.

*(слайд 35)* **Санфирова Олга Александровна** урушдан олдин Тошкент шаҳрида яшаган. 46-гвардия авиатсия эскадрилияси учувчиси сифатида 630 маротаба жанговар учишларни амалга ошириб, жами 77 тонна оғирликдаги бомбаларни кечаси душман устига ёғдириб, ёқилғи ва ўқ-дорилар, қуроллар сақланадиган омборхоналарни йўқ қилган. 1944-йил 13-декабрда жанговар вазифани бажариш вақтида қаҳрамонларча ҳалок бўлган.Ўлимидан сўнг унга Совет Иттифоқи Қаҳрамони унвони берилган.

*(слайд 36)* **Стемпковская Елена Константиновна** урушдан олдин Тошкент Давлат педагогика институти талабаси бўлган. Радио алоқачилар курсларини тамомлагандан сўнг 1942-йил 216-ўқчи полки радисти сифатида хизмат қила бошлади. Қўшин штаби жойлашган қишлоққа душман қўшинлари бостириб кирадилар. Елена бостириб кирган душманга иккита граната улоқтиради, лекин сон жиҳатдан устун бўлган фашистлар жасур радист қизни асир олиб радиошифр маълумотларини билиш учун қийнайдилар, ҳатто икки қўлини кесиб ташлайдилар. Лекин Елена радиошифр маълумотларини айтмайди, шундан сўнг фашистлар уни қатл қиладилар. СССР Олий Совети Президиуми қарори билан 1946-йил 15-майда унга Совет Иттифоқи Қаҳрамони унвони берилган.

Тошкентлик шифокор **Анвара Мукаррамова** 148-ўқчи дивизиянинг медсанбатида жарроҳ бўлиб хизмат қилиб, минглаб ярадорларнинг жонига малҳам бўлган. Ғалабадан сўнг жонажон шаҳрига қайтиб келгач, номзодлик диссертатсиясини ёқлади. Кўп йиллар давомида тиббиёт институтида дарс берди. Ҳозир нафақа ёшида бўлса-да, уруш ногиронлари шифохонасида маслаҳатчи шифокор сифатида ишлайди.

Икки марта ярадор ва икки марта контузия бўлган шифокор **Ф. Рамазонова** уруш тугагач, узоқ вақт шифокорлик қилди. Ўзбекистонлик қизларимиз юртнинг муқаддас тупроғини қишлоқма-қишлоқ, шаҳарма-шаҳар озод этишда фаол қатнашдилар. Уловли, пиёда ҳолда душманнинг уясигача етиб бордилар, қўшни мамлакатларни фашизм балосидан қутқаришда жонбозлик кўрсатдилар. Қўмондонлик шуларни ҳисобга олиб, шинел кийган ҳамма қизларимизни жанговар орден ва медаллар билан тақдирлаган. Улар бизнинг фахримиздир.

**Пулемётчи Раҳима Ҳасанова** 1942-йилда фронтга жўнаб кетади. Бу вақтда у эндигина 17 баҳорни қаршилаган эди.

1942-йилнинг августида у танкчилар қисмига етиб борди. Раҳима тиббиёт хизматчиси бўлиб, жанггоҳдаги аскарларга тиббий ёрдам кўрсатиши лозим эди. Ростов учун бўлган мудофаа жангларида уларнинг ҳарбий қисми қуршовга тушиб қолади. Қамалда қолган бўлинма бор кучини тўплаб қамални ёриб ўтишга қарор қилади. Қисмда аскарлар сони камайиб кетганлиги сабабли Раҳима Ҳасанова уларга ёрдам бериш мақсадида ўз ишини қўйиб, пулемётчи сифатида жангга киради. Кучлар тенг эмас, немис босқинчилари тинимсиз ҳужумлар уюштиришмоқда эди. Раҳиманинг танк пулемётидан отган ўқлари немис галаларини бирин-кетин йиқитмоқда эди. Пулемётнинг ўқлари тугагандан сўнг у очиқ туйнук орқали гранаталар ирғита бошлади. Гранаталар ҳам тугагач, тўппончасини қўлига олиб тепаликдан немиснинг кўринишини кутиб турди. Аммо у ўқ узишга улгурмади. Қулоқларига таниш “Ура” овозлари эшитилди. Мадад етиб келиб, полкка қўшилган эди. Сталинград учун олиб борилган оғир жангларда совет қўшинлари ғолиб чиқдилар. Шундан кейин Раҳима Ҳасанова хизмат қилаётган пулемётчилар қисми ҳам давомли ҳужумга ўтди. Аммо ёв кучли ва маккор эди. Немислар орқага чекиниб, қулай истеҳкомни танлаб оларди-да узоқ вақтгача мудофаа жанглари олиб бориб, қўшинларимизга катта зарар етказишга ҳаракат қиларди. Бундай пайтларда, айниқса, пулемётчиларга катта масъулият юкланади. Ўзбек қизи Раҳима ана шундай шароитда жанг қилди. У ҳамиша ҳужумкор армиянинг энг олдинги сафларида туриб, кўп шаҳарларни озод қилишда фаол қатнашди. Пулемётчи қиз Берлингача борди. Рейхстагга Ғалаба байроғи тикилганини ўз кўзи билан кўрди. У бир неча марта яраланди, жасоратлари учун бир неча марта ҳукумат мукофотлари билан тақдирланди. Совет Армиясининг шон-шуҳрат қозонишига муносиб ҳисса қўшган Раҳима Ҳасанова уруш тугагач, ўз юртига қайтди.